વિનુ માંકડ એ મેચમાં બેટિંગ અને બોલિંગ બંનેમાં છવાઈ ગયા હતા. ભારતે પ્રથમ બેટિંગ કરી ત્યારે માંકડે 138 મિનિટ રમીને 72 રન નોંધાવ્યા હતા. ભારતનો સ્કોર માંડ 235 રહ્યો હતો. ત્યારબાદ ઇંગ્લેન્ડે 537 રનનો તોતિંગ સ્કોર નોંધાવ્યો તેમાં માંકડે 73 ઓવર બોલિંગ કરી હતી અને પાંચ વિકેટ લીધી હતી. અંગ્રેજ ટીમમાં લેન હટન, પીટર મે અને ડેનિસ કોમ્પ્ટન જેવા ખ્યાતનામ ખેલાડીઓ હતા. ભારતની બીજી ઇનિંગ્સમાં વિનુ માંકડે ટીમના 378 રનમાંથી લગભગ અડધા એટલે કે 184 રન ફટકાર્યા અને પછી ઇંગ્લેન્ડની 49 ઓવર ચાલેલી બીજી ઇનિંગ્સમાં તેમણે 24 ઓવર બોલિંગ કરી.